ગીતાનો “કર્મણ્યેવાધિકારસ્તે” મંત્ર સહુથી પ્રચલિત છે. તેનો અર્થ એવો કરવામાં આવે છે કે તમારો અધિકાર કર્મ કરવાનો છે, ફળનો નહીં. જો કે આ અર્થ અધૂરો છે. મૂળ ભાવાર્થ એ છે કે કર્મમાં પૂરેપૂરી કુશળતા હોય તો સફળતા મળવી સ્વાભાવિક છે. જેમ કે મેળવણ સારું હોય અને દૂધનું તાપમાન બરાબર હોય તો દહીં જામવાનું જ. પાત્રનું ઢાંકણ વારેવારે ખોલીને દહીં જામ્યું કે નહીં તે જોવાની જરૂર નથી. તેવું જ કર્મયોગનું છે. કામ કરતી વેળા પરિણામની ચિંતા કર્યા વિના પૂરું ધ્યાન કર્મમાં રાખો.